Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 14.02.2012

 

S p r á v a
z kontroly  hospodárenia rozpočtovej organizácie 
Základná škola s materskou školou, Sibírska 39
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------

Mgr. Milena Partelová
riaditeľka ZŠ s MŠ                   

Február 2012

Návrh uznesenia	

Miestne zastupiteľstvo  

schvaľuje  

Správu z kontroly  hospodárenia rozpočtovej organizácie
Základná škola s materskou školou, Sibírska 39

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na II.  polrok  2011, schváleného  Miestnym zastupiteľstvom MČ B-NM  uznesením   č. 5/10  dňa  16.6.2011 a v súlade so Zásadami kontrolnej činnosti samosprávy      MČ B-NM,  miestny  kontrolór s pracovníčkami útvaru kontroly vykonal kontrolu rozpočtovej organizácie Základná škola s materskou školou Sibírska 39.
	Cieľom kontroly bolo preveriť  hospodárenie rozpočtovej organizácie Základná škola Sibírska 39 a pričlenenej Materskej školy Legerského 18 a Materskej školy Šuňavcova 13 so zameraním na hospodárenie v účtovných rokoch 2009 a 2010, t.j. preverenie príjmov a výdajov, ako i preverenie aktualizácie vnútorných noriem súvisiacich s výkonom kontroly a ich dodržiavanie. 

S p r á v a
z kontroly  hospodárenia rozpočtovej organizácie  ZŠ s MŠ Sibírska
___________________________________________________________________

	Miestny kontrolór mestskej časti Bratislava - Nové Mesto s pracovníčkami útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na II. polrok 2011, schváleného uznesením MZ MČ B-NM        č. 5/10 dňa 16.6.2011 a v súlade so Zásadami kontrolnej činnosti samosprávy MČ  B-NM, kontrolu hospodárenia rozpočtovej organizácie Základná škola s materskou školou Sibírska ul. 39.
	Cieľom kontroly bolo preveriť  hospodárenie rozpočtovej organizácie Základná škola Sibírska 39 a pričlenenej Materskej školy Legerského 18 a Materskej školy Šuňavcova 13 so zameraním na hospodárenie v účtovných rokoch 2009 a 2010, t.j. preverenie príjmov a výdajov, ako i preverenie aktualizácie vnútorných noriem súvisiacich s výkonom kontroly a ich dodržiavanie. 

Program kontroly bol zameraný na :

1. Príjmy organizácie, t.j.
    - bežné príjmy z podnikania a vlastníctva majetku
    - administratívne a iné poplatky a platby
    - granty a transfery

2. Výdavky organizácie, t.j.
     - rutinná a štandardná údržba
     - služby
     - bežné transfery
     - použitie darovaných prostriedkov 

3. Inventarizácia majetku organizácie

	Stav na úseku činnosti kontrolovanej organizácie bol zisťovaný nepriamou kontrolou, t.j. štúdiom predložených dokladov, súvisiacich s predmetom kontroly.  
	Porovnaním zisteného skutočného stavu so stavom požadovaným bolo zistené, že kontrolované činnosti boli zabezpečované nasledovne :
  
	Základná škola s materskou školou Sibírska ul. 39 bola zriadená Mestskou časťou Bratislava-Nové Mesto ako rozpočtová organizácia s právnou subjektivitou dňa 01.07.2002 na plnenie úloh preneseného výkonu štátnej správy a výkonu územnej samosprávy v oblasti základných škôl a školských zariadení. Organizácia vznikla zlúčením Základnej školy na Sibírskej ul. 39, Materskej školy na Legerského ul. 18 a Materskej školy na Šuňavcovej ul. 13. Finančná hodnota zvereného majetku bola vyčíslená z delimitačných protokolov, ktorými sa preberali kompetencie v oblasti školstva, spájania škôl a školských zariadení a schváleného narábania s majetkom ku dňu 31.12.2004. Tieto tvoria prílohu k Zriaďovacej listine /vrátane 3 dodatkov/, ktoré schválilo MZ MČ B-NM.    
	Protokolom č. 255/2005 bol zverený majetok hl. mesta SR Bratislavy v správe  MČ Bratislava-Nové Mesto a s ním súvisiace práva a záväzky do správy rozpočtovej organizácie Základná škola s materskou školou Sibírska 39. Jedná sa o nehnuteľnosti: stavby a pozemky objektu Základnej školy Sibírska 39, stavby a pozemky objektu Materskej školy Legerského 18 a stavby a pozemky Materskej školy Šuňavcova 13. V priebehu rokov 2005-2010 bola finančná hodnota účtu       021 002 stavby MČ B-NM upravená o zverený majetok v správe MČ B-NM:   
- rok 2005 - výmena 21 ks nefunkčných drevených okien za plastové okná, oprava   omietok v celkovej sume 19.642,14 €,
- rok 2007 - likvidácia bazénu MŠ Šuňavcova v celkovej sume 5.923,97 €,
- rok 2008 - rekonštrukcia plotov, stavebné úpravy oplotenia v sume 5.335,79 €,
- rok 2008 - rekonštrukcia elektrickej inštalácie MŠ Šuňavcová v sume 13.261,20 €,
- rok 2009 - rekonštrukcia systému ohrevu TÚV v celkovej sume 11.505,17 €, 
- rok 2010 - rekonštrukcia kuchyne, modernizácia v celkovej sume 30.472,40 €.
	Uvedený majetok bol protokolárne zverený ZŠ s MŠ Sibírska 39 v hodnote vynaložených finančných prostriedkov na predmetné práce. Kontrolou inventúrnych súpisov investičného majetku, ktoré boli vypracované ku dňu 31.10.2010 - mimoriadna inventarizácia účtov účtovnej triedy 0 v členení na majetok Magistrátu a majetok MČ B-NM neboli zistené rozdiely.

k bodu 1/

	Kontrolovaná organizácia v sledovanom období hospodárila s rozpočtovými prostriedkami a s prostriedkami prijatými od iných subjektov. Pri zostavovaní rozpočtu príjmovej a výdavkovej časti sa riadila záväznými ukazovateľmi určenými zriaďovateľom. Rozpočet organizácie na kontrolované obdobie, ako aj jeho úpravy boli schválené na zasadnutí MZ MČ B-NM. Organizácia účtovala v sústave podvojného účtovníctva v súlade so zákonom č. 431/2002 Z.z. o účtovníctve v znení n.p. a  podľa opatrenia MF SR č. MF/16786/2007-31 z 8.8.2007. 
	Preverením dotácie rozpočtových prostriedkov porovnaním poskytnutej           a čerpanej dotácie bolo zistené, že organizácia ku koncu kontrolovaných rokov vrátila nevyčerpanú dotáciu na účet MÚ B-NM z vlastných príjmov, a to k 31.12.2009            - 24,62 € a k 31.12.2010 - 94,84 €.
	Vykonanou kontrolou hospodárenia ZŠ s MŠ Sibírska so zameraním na príjmy organizácie boli zistené nasledovné skutočnosti :	
	Na  rok  2009  boli  bežné  príjmy  kontrolovanej  organizácie rozpočtované vo výške 55.689,- € a ich plnenie bolo dosiahnuté v objeme 83.518,15 €. Na rok 2010 boli bežné príjmy kontrolovaného subjektu rozpočtované v objeme 66.650,- €            a dosiahnuté boli vo výške 108.532,47 €.   
	Kontrolou účtovných dokladov bolo zistené, že príjmy z podnikania                   a z vlastníctva majetku, t.j. príjmy z prenájmu nebytových priestorov, schválené pre rok 2009 v objeme 41.194,- € boli plnené vo výške 59.825,97 €, t.j. na 145,2 %. Pre rok 2010 boli uvedené príjmy rozpočtované v objeme 38.316,- € a plnenie bolo vo výške 75.857,56 €, t.j. na 198 %. 
	V súlade s poverením starostu MČ B-NM, ktorý podľa § 6 ods.11/ zákona      č. 596/2003 o štátnej správe v školstve a školskej samospráve v znení n.p. poveril riaditeľov ZŠ s MŠ uzatváraním krátkodobých nájomných zmlúv, preverovaná organizácia uzatvorila v roku 2009 spolu 22 zmlúv o nájme nebytových priestorov.    V roku 2010 organizácia uzatvorila 24 zmlúv o nájme nebytových priestorov. Účelom nájmu bol prevažne prenájom malej a veľkej telocvične na rôzne športové aktivity, prenájom učební na výučbu výtvarnej výchovy, prenájom priestorov školskej jedálne na konanie schôdzí vlastníkov bytov a iný prenájom.  
	V súvislosti s vyššie uvedeným bolo zistené, že predmetné zmluvy o nájme     z roku 2009, ako aj z roku 2010 boli uzatvorené v súlade so zákonom                        č. 116/1990 Zb. o nájme a podnájme nebytových priestorov v znení n.p. a výška nájomného za prenajaté priestory a platby za  služby spojené s nájmom /teplo, voda, el. energia/ boli stanovené dohodou zmluvných strán. V nájomných zmluvách boli     v rámci doby nájmu vymedzené dni prenájmu, celkový počet dní prenájmu a výška nájmu. V prípade zmien zmluvne dohodnutých podmienok /napr. zmena doby nájmu/, bol prenajímateľom a nájomcom uzatvorený dodatok k predmetnej nájomnej zmluve. Platby za prenájom boli nájomcami hradené na účet prenajímateľa.
	Preverením bolo taktiež zistené, že ZŠ s MŠ  prenajímala v sledovanom období v objekte školy nebytové priestory za účelom zriadenia neštátneho zdravotníckeho zariadenia - zubnej ambulancie. Výška krátkodobého nájmu bola stanovená v zmysle zákona č. 18/1996 Z.z. v znení n.p. o cenách, dohodou zmluvných strán, a to za nájomné vo výške 38,65 €/štvrťročne a  za služby spojené   s nájmom vo výške 96,26 €/štvrťročne. 
	Na základe uzatvorenej krátkodobej nájomnej zmluvy č. 2/2009 a č. 3/2010  preverovaná organizácia prenajímala v kontrolovanom období školskú garáž, kde výška nájomného bola dohodnutá v sume 10,- € mesačne. 
	Preverením úhrad za krátkodobý prenájom bolo zistené, že k 31.12.2009 organizácia vykazovala pohľadávku za prenájom nebytových priestorov u nájomcu Spoločenstvo bytov Sibírska, a to vo výške 33,20 €. Kontrolou súvisiacich dokladov bolo zistené, že na základe nájomnej zmluvy boli uvedenému nájomcovi prenajaté priestory /jedáleň/ za účelom konania valného zhromaždenia vlastníkov bytov dňa 21.12.2009. Podľa nájomnej zmluvy mala byť úhrada za predmetný prenájom  zrealizovaná nájomcom do 12.1.2010. Uvedená pohľadávka bola uhradená dňa 26.2.2010 /bankový výpis z účtu č.37/.  
	Ďalšou vzniknutou pohľadávkou ku dňu 31.12.2009 bola pohľadávka na nájomnom u nájomcu Tanečná skupina SH University BA, vo výške 3.552,68 €, čo bola časť úhrady v r. 2009 za prenájom malej telocvične v zmysle zmluvy č. 9/2008. V roku 2009 kontrolovaná organizácia uzatvorila s uvedeným nájomcom 3 zmluvy,     a to: 
- NZ č. 8/2009 na dobu od 7.9.2009 do 25.6.2010. K predmetnej zmluve bola schválená dohoda o zmene doby nájmu do 31.5.2010.
- NZ č. 12/2009 na deň 3.10.2009 na dobu od 10.00 hod. - 16,00 hod.
- NZ č. 16/2009 na dni 12.12.2009 a 13.12.2009 /spolu na 7,5 hod/.
	Postup vymáhania uvedenej pohľadávky je uvedený v nasledujúcom texte správy v súvislosti s riešením stavu pohľadávky k 31.12.2010.
	K 31.12.2010 kontrolovaný subjekt vykazoval pohľadávku na nájomnom         u nájomcu M. Gašparová za prenájom telocvične vo výške 83,- €. Bolo zistené, že predmetná pohľadávka bola uhradená dňa  14.1.2011 /bankový výpis č. 6/.
	Pohľadávku za prenájom telocvične u nájomcu Tanečná skupina SH University BA, kontrolovaná organizácia vykazovala k 31.12.2010 vo výške    8.347,69 €. Vymáhanie pohľadávky bolo zo strany prenajímateľa riešené výzvami      o zaplatenie pohľadávky, resp. vystavením splátkového kalendára. Nakoľko nedošlo k vyrovnaniu dlhu, kontrolovaný subjekt dňa 25.11.2010 podal na OS BA III. žalobu na zaplatenie dlžnej sumy a úrokov z omeškania. Organizácia ZŠ s MŠ Sibírska 39, pred súdnym pojednávaním oznámila dňa 7.10.2011 OS BA III späť vzatie vyššie uvedenej žaloby z dôvodu, že žaloba prináleží okresnému súdu, príslušnému            k trvalému pobytu dlžníka, t.j. Tanečná skupina SH University BA. Po vzájomnej dohode s dlžníkom, t.j. Tanečná skupina SH University BA, kontrolovaná organizácia vypracovala dohodu o uznaní záväzku a jeho splácaní. Dlžná suma bude dlžníkom splácaná v mesačných splátkach k 20. dňu v mesiaci, a to vo výške 100,- €. 
	V sledovanom období kontrolovaná organizácia  plnila príjmovú časť rozpočtu aj príjmami z dlhodobých prenájmov priestorov školy. Vykonanou kontrolou bolo zistené, že po predchádzajúcom súhlase zriaďovateľa, kontrolovaný subjekt uzatvoril zmluvu o nájme nebytových priestorov č. 1/2004 s nájomcom Trigon            Production s r. o., BA na dobu určitú od 1.1.2004 do 30.11.2014. Predmetom nájmu bol prenájom nebytových priestorov na Sibírskej ul. č. 39 o výmere 272,71 m2 na administratívno - prevádzkové účely, súvisiace s výrobou audiovizuálnych programov, okrem činnosti v zmysle autorského práva. Ročné nájomné bolo stanovené v zmysle zákona č. 18/1996 Z.z. o cenách v znení n.p. dohodou zmluvných strán na 13.578,48 € /409.065,- Sk/ a výška zálohových platieb za služby spojené s nájmom /energie/ na 3.396,- €/rok /102.310,- Sk/. Dňa 1.12.2008 kontrolovaný subjekt uzatvoril s vyššie uvedenou obchodnou spoločnosťou zmluvu    o nájme nebytových priestorov č.7/2008 na dobu určitú od 1.12.2008 do 31.10.2018. Predmetom nájmu bol prenájom nebytových priestorov na Sibírskej ul. č.39 o výmere 396,9 m2 /učebne na prízemí a 1. poschodí, priestor v suteréne školy/ na výrobu audiovizuálnych programov. Ročné nájomné bolo stanovené v zmysle zákona          č. 18/1996 Z.z. dohodou zmluvných strán na 14.622,59 € a výška zálohových platieb za služby spojené s nájmom /energie/ na 5.161,52 €.  Z dôvodu osamostatnenia sa nájomcu v odbere elektrickej energie /samostatný odber/ od 1.4.2009, bolo na základe dohody zmluvných strán znížené ročné nájomné za služby na 4.421,64 €. Preverením  úhrad  neboli zistené nezrovnalosti, platby za nájomné a služby boli hradené v súlade so zmluvne dojednanými cenami. 
	Vykonanou kontrolou nedaňových príjmov za administratívne a iné poplatky   a platby, zahŕňajúce aj poplatky za MŠ a ŠKD, boli zistené nasledovné skutočnosti :
	V roku 2009 boli dosiahnuté vyššie uvedené príjmy v objeme 23.692,18 €, oproti rozpočtovanej čiastke 14.495,- €, z toho príjmy ŠKD vo výške 9.351,26 €, príjmy MŠ Legerského vo výške 7.860,41 € a príjmy MŠ Šuňavcova vo výške 6.480,51 €. V roku 2010 boli dosiahnuté príjmy MŠ a ŠKD vo výške 25.540,24 €, oproti rozpočtovanej čiastke 28.334,- €, z toho príjmy ŠKD v objeme 10.899,73 €, príjmy MŠ Legerského v objeme 7.526,69 € a príjmy MŠ Šuňavcova v objeme 7.113,82 €. 	
	ŠKD, ako súčasť školy, plní úlohy v mimovyučovacom čase po celý školský rok okrem dní pracovného voľna, dní pracovného pokoja a štátnych sviatkov. Kontrolou bolo zistené, že školské zariadenie má v súlade so zákonom č. 245/2008 Z.z. o výchove a vzdelávaní /školský zákon/ a o zmene a doplnení niektorých zákonov v znení n.p. vypracovaný Výchovný program, ktorý je základným dokumentom ŠKD a podľa ktorého sa v rámci výchovných osnov uskutočňuje výchovno - vzdelávacia činnosť v tomto zariadení. V roku 2009 ŠKD navštevovalo 78 žiakov 1. stupňa, ktorí pracovali v troch oddeleniach a v roku 2010 ŠKD navštevovalo 84 žiakov 1. stupňa zaradených do štyroch oddelení.
	Preverením bolo ďalej zistené, že MŠ Šuňavcova a MŠ Legerského majú       v súlade s vyššie citovaným školským zákonom vypracovaný Školský vzdelávací program, ktorý je základným dokumentom MŠ, podľa ktorého sa v rámci učebných osnov uskutočňuje výchova a vzdelávanie detí. V roku 2009 a 2010 bola v MŠ Legerského zabezpečená výchova a vzdelávanie detí vo veku od 3 do 6 rokov           v štyroch triedach. MŠ Šuňavcova v danom roku zabezpečovala predprimárne vzdelávanie detí vo veku od 2 do 6 rokov v štyroch triedach. V roku 2009 celkovo navštevovalo tieto predškolské zariadenia 167 detí a v roku 2010 to bolo 169 detí. 	Vykonanou kontrolou bolo zistené, že výšku mesačného príspevku na čiastočnú úhradu výdavkov za pobyt jedného dieťaťa v MŠ, ako aj výšku mesačného príspevku v ŠKD za jedného žiaka určuje VZN MČ B-NM č. 4/2008 zo dňa 5.8.2008, vydané v súlade so zákonom č. 245/2008 Z.z. o výchove a vzdelávaní a o zmene     a doplnení niektorých zákonov v znení n.p., zákonom č. 377/1990 Zb. o hl. m. SR Bratislavy v znení n.p., zákonom č. 369/1990 Zb. o obecnom zriadení v znení n.p.     a zákonom č. 596/2003 Z.z. o štátnej správe v školstve a školskej samospráve          a o zmene a doplnení niektorých zákonov v znení n.p.. Podľa predmetného VZN, výška príspevku bola 15 % zo sumy životného minima, čo pre kontrolované obdobie predstavovalo sumu 12,67 €. 
	MZ MČ B-NM, v zmysle § 5 VZN MČ B-NM č. 4/2008, poverilo školský úrad MČ B-NM sledovať sumu životného minima na 1 nezaopatrené dieťa a v prípade zmeny aktualizovať výšku mesačného príspevku na čiastočnú úhradu výdavkov za pobyt dieťaťa v MŠ a ŠKD.
	Preverením úhrad bolo zistené, že príspevky boli hradené zákonným zástupcom dieťaťa, resp. žiaka, poštovou poukážkou, resp. prevodom na účet kontrolovaného subjektu. Za každé oddelenie, resp. triedu je povereným zamestnancom vedená mesačná evidencia poplatkov za pobyt v MŠ a ŠKD              s doložením dokladu o úhrade poplatku. V prípade neuhradenia príspevku boli zákonní zástupcovia detí, resp. žiakov, písomne vyzývaní na zaplatenie nedoplatku    s upozornením na možnosť ukončenia dochádzky dieťaťa do MŠ, prípadne bol vzniknutý nedoplatok uhradený na základe splátkového kalendára. 
	V súvislosti s vyššie uvedeným bolo zistené, že kontrolovaná organizácia        v roku 2010 vymáhala dlh za pobyt a stravu dieťaťa v MŠ Šuňavcova  v celkovej výške 316,83 €, z toho 85,97 € za pobyt dieťaťa a 230,86 € za stravu pre dieťa, podaním trestného oznámenia na PZ SR vo veci spáchania trestného činu podvodu. Išlo o sfalšovanie poštovných poukážok, preukazujúce úhradu za pobyt v MŠ. Preverením súvisiacich dokladov /bankové výpisy z účtu/ bolo zistené, že uvedený dlh bol splácaný v dohodnutých splátkach /za pobyt po 14,- €, za stravu po 38,- €/ dňa 12.7.2011, 9.8.2011, 14.9.2011, 11.10.2011 a 15.11.2011. Ku dňu ukončenia kontroly, t.j. k 30.11.2011 bol zostatok dlhu za pobyt vo výške 15,97 € a zostatok dlhu za stravu vo výške 40,86 €. 

	Súčasť príjmov kontrolovaného subjektu tvoria aj granty, t.j. všetky prijaté dobrovoľné príspevky na bežné alebo kapitálové účely od darcov a sponzorov.
	Kontrolou súvisiacich dokladov bolo zistené, že v roku 2009 preverovaná organizácia získala granty v celkovej výške 13.071,46 €.  Na základe darovacích zmlúv poskytol darca - Rodičovské združenie pri ZŠ s MŠ, ktoré je od roku 2002 občianskym združením, z vyššie uvedenej sumy čiastku 10.695,26 €, ktorú RZ získalo ako poberateľ 2% zo zaplatenej dane. S uvedeným darcom škola uzatvorila spolu 41 darovacích zmlúv. Kontrolou predmetných zmlúv bolo zistené, že boli uzatvorené v zmysle § 628 až 630 Občianskeho zákonníka a dary boli poskytnuté     v súlade s § 12 ods. 10 zák. č. 366/1999 Z.z. o daniach z príjmu v znení n.p..            v súvislosti so znížením základu dane. 
	Krajská rada SAŠŠ /Slovenská asociácia športu na školách/ poskytla finančný dar vo výške 1.660,- € na rozvojový projekt "Otvorená škola - šport", ktorého cieľom bolo zapojenie detí MŠ do pohybových aktivít a podporiť spoluprácu detí a dospelých v oblasti športu. 
	Finančný dar v celkovej výške 645,20 € poskytla preverovanej organizácii Nadácia Knihy školám, pričom bolo uzatvorených 6 darovacích zmlúv, a to na sumu 102,- €, 80,- €, 70,- €, 192,- €, 99,20 € a 102,- €. 
	Občianske združenie Zelená deťom poskytlo finančný dar vo výške 51,- € ako príspevok na povinné úrazové poistenie detí darovacou zmluvou zo dňa 16.10.2009.  Na plavecký výcvik detí MŠ a žiakov školy poskytol starosta MČ B-NM  finančný dar v celkovej výške 880,- €.
	Kontrolou účtovných dokladov bolo zistené, že stav finančných prostriedkov na bežnom darovacom účte k 31.12.2009 bol vo výške 800,12 €. Išlo o finančné prostriedky od RZ pri ZŠ s MŠ na nákup učebných pomôcok.	

	V roku 2010 bol príjem v oblasti grantov u kontrolovanej organizácii vo výške 10.268,93 €. Z uvedenej čiastky poskytlo RZ pri ZŠ s MŠ finančný dar vo výške 6.370,28 €, pričom bolo uzatvorených 27 darovacích zmlúv.
	Nadácia Knihy školám uzatvorením 10-tich darovacích zmlúv poskytla kontrolovanému subjektu finančný dar v celkovej výške 777,83 €.
	Darca Boni Fructi s r.o., darovacou zmluvou č. 32/2010, sa zaviazal poskytnúť finančný dar vo výške podľa možností a schopností darcu na program "ovocie           a zelenina do škôl", čo v danom roku predstavovalo čiastku 1.870,82 €, ktorá zahŕňala úhradu fa č. 128,165,202,268,290,532. 
	Nadácia Orange poskytla na realizáciu projektu "Učme sa s chuťou zdravo žiť" finančné prostriedky vo výške 1.250,- €. Účelovo viazaný dar bol poskytnutý na základe žiadosti kontrolovaného subjektu o finančný príspevok z grantového programu "Školy pre budúcnosť".	Predmetný grant bol žiadateľovi poskytnutý na základe uzatvorenej zmluvy č. 121/391-ŠpB 2009/2010 s vymedzením podmienok udelenia daru. 
Na základe darovacej zmluvy č. 38/2010 a záznamu o odovzdaní a prevzatí majetku štátu zo dňa 6.9.2010, Kancelária Národnej rady SR bezodplatne previedla hnuteľný majetok vo vlastníctve štátu na ZŠ s MŠ Sibírska 39 v celkovej obstarávacej cene 8.353,76 €. Jedná sa o dlhodobý hmotný majetok – varný kotol     a drobný hmotný majetok – váhy a mäsokonzoly. Tieto tvoria súčasť vybavenia školskej kuchyne. 
V súlade so Zásadami hospodárenia s majetkom hl. mesta SR Bratislavy zvereným do správy MČ B-NM a s majetkom vlastným kontrolovaná organizácia uskutočnila prieskum záujmu o prevod prebytočného a neupotrebiteľného majetku v celkovej hodnote 4.071,94 €. Jednalo sa o kuchynské zariadenia. Prieskum bol vykonaný v organizáciách zriadených MZ MČ B-NM. Vzhľadom k tomu, že tieto organizácie neprejavili záujem o uvedený majetok, riaditeľka organizácie podala starostovi MČ B-NM dňa 12.10.2010 návrh na vyradenie neupotrebiteľného hnuteľného majetku spolu s posudkami technického stavu. Uvedené kuchynské zariadenia nespĺňali technické podmienky prevádzky z dôvodu bezpečnosti pracovníkov, nefunkčnosti a zastaralosti strojov.  

	Bolo zistené, že zostatok na bežnom darovacom účte k 31.12.2010 bol vo výške 1.099,91 €, darované od RZ pri ZŠ s MŠ a Boni Fructi s r.o.. 
	
	Kontrolou, zameranou na dodržiavanie ustanovení zákona č. 502/2001 Z.z.     o finančnej kontrole a vnútornom audite v znení n.p. bolo zistené, že kontrolovaný subjekt v preverovanom období nezabezpečil vykonávanie predbežnej finančnej kontroly v oblasti príjmov organizácie v súlade s vyššie uvedenou právnou normou    a internou smernicou. V zmysle § 6 ods.1/ cit. zákona, predbežnou finančnou kontrolou orgán verejnej správy overuje každú svoju finančnú operáciu. Podľa § 2, ods. 2/, písm. h, cit. Zákona, sa pod finančnou operáciou  rozumie  príjem alebo použitie verejných prostriedkov v hotovosti alebo bezhotovostne, právny úkon alebo iný úkon majetkovej povahy. Uvedený nedostatok bol počas kontroly odstránený spracovaním sprievodného tlačiva k príjemke v hotovostí v pokladni organizácie a vydaním príkazu riaditeľky na jej správne a dôsledné vypĺňanie.
	
	Preverením dodržiavania povinnosti, vyplývajúcej zo zákona o slobodnom prístupe k informáciám, ktoré bolo vykonané nad rámec programu kontroly, bolo zistené nasledovné : 
	V zmysle § 2 zákona č. 211/2000 Z.z. o slobodnom prístupe k informáciám     a o zmene a doplnení niektorých zákonov, v znení zákona č. 546/2010 Z.z. , ktorým sa dopĺňa Občiansky zákonník v znení n.p. a ktorým sa menia a dopĺňajú niektoré zákony, je kontrolovaná organizácia od 1.1.2011 povinná zverejňovať zmluvy, objednávky tovarov a služieb a faktúry na tovary a služby na svojom webovom sídle. Zverejňovanie zmlúv sa dotýka všetkých zmlúv, podpísaných po 1. januári 2011, vrátane ich dodatkov, ako aj dodatkov uzavretých po 1. januári 2011, ktorými sa menia alebo dopĺňajú zmluvy uzavreté do 31.12.2010. V zmysle § 5a ods. 1 zákona č. 211/2000 Z.z. sa jedná  o zmluvy, ktoré sa uzatvárajú a ktoré obsahujú informáciu získanú za verejné prostriedky, alebo sa týkajú používania verejných prostriedkov, nakladania s majetkom organizácie a nakladania s finančnými prostriedkami Európskej únie. 
	Nariadenie vlády SR č. 118/2011 Z.z., účinné od 1.5.2011 ustanovilo hodnotu objednávok tovarov a služieb a faktúr za tovary a služby, na ktoré sa nevzťahuje povinnosť zverejňovania. Podľa uvedeného Nariadenia vlády SR , obec, VÚC a nimi zriadené rozpočtové organizácie, alebo príspevkové organizácie, nezverejňujú objednávky tovarov a služieb a faktúry za tovary a služby, ktorých súhrnná hodnota na jednej objednávke, alebo na jednej faktúre, nepresahuje sumu 1.000,- € bez DPH.
	Za účelom jednotného postupu pri povinnom zverejňovaní zmlúv, objednávok a faktúr bola riaditeľkou školy vydaná interná smernica dňa 10.1.2011.
	Preverením splnenia si vyššie uvedenej povinnosti bolo zistené, že kontrolovaný subjekt  predmetné zverejňovanie zabezpečuje, t.j. na svojej webovej stránke má zverejnené uzavreté zmluvy, vyhotovené objednávky tovarov a služieb     a doručené alebo zaplatené faktúry po 1.januári 2011. Z uvedeného vyplýva, že kontrolovaný subjekt postupoval pri predmetnom zverejňovaní v súlade s príslušnou právnou normou a v súlade s Nariadením vlády SR č. 118/2011 Z.z., t.j. spôsob          a pravidlá zverejňovania boli dodržané. 
	 Kontrolná skupina odporúča dopracovať vyššie uvedenú internú smernicu      o hodnotu objednávok a faktúr, na ktorú sa nevzťahuje povinnosť zverejňovania        v zmysle Nariadenia vlády SR č. 118/2011 Z.z..

k bodu 2/

	Výdavky kontrolovanej organizácie boli pre rok 2009 schválené v objeme 589.210,- € a čerpanie výdavkov bolo vo výške 656.716,09 €. Pre rok 2010 boli výdavky schválené v objeme 574.466,- € a čerpanie výdavkov bolo vo výške 714.629,61 €.

610 - Mzdy, platy, služobné príjmy:
	 Najväčšiu časť výdajov tvoria mzdy. V obidvoch kontrolovaných rokoch bol fyzický stav počtu zamestnancov školy 52, z toho 30 učiteľov, 4 vychovávatelia a 18 ostatných zamestnancov. V roku 2009 bolo čerpanie miezd  v objeme 343.329,51 € a v roku 2010 v sume 347.551,24 €. Organizácii boli poskytnuté od štátu finančné prostriedky na asistenta učiteľa a školského špeciálneho pedagóga. Poskytnuté finančné prostriedky boli  aj na vzdelávacie poukazy, príspevok za deti, ktoré majú jeden rok pred plnením povinnej školskej dochádzky, ktoré boli vyplatené aj formou miezd a úpravou tarifných platov.
	Organizácia pri odmeňovaní zamestnancov postupuje v súlade s jednotlivými ustanoveniami Zákonníka práce, Zákona č.553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení n.p., Zákona č. 474/2008 Z.z., ktorým sa mení a dopĺňa zákon č. 553/2003 Z.z., Pracovného poriadku školy ako aj Vnútorného mzdového predpisu, ktorého súčasťou je základná stupnica platových taríf zamestnancov pri výkone práce vo verejnom záujme /príloha k zákonu č.474/2008 Z.z./, základná stupnica platových taríf pedagogických zamestnancov pri výkone práce vo verejnom záujme, zvýšenie platových taríf v závislosti od dĺžky započítanej praxe, rozpätie percentuálneho podielu z platovej tarify najvyššieho platového stupňa príslušnej platovej triedy na účely určenia príplatku za riadenie a kritérií priznania osobných príplatkov.
	Náhodne boli prekontrolované uzatvorené pracovné zmluvy, oznámenia o výške a zložení funkčného platu, návrhy na priznanie odmien a uzatvorené dohody o vykonaní práce v náväznosti na  rozúčtovanie miezd. Nedostatky zistené neboli.

620 - Poistné a príspevky do poisťovní:
	V roku 2009 bolo čerpanie v objeme 118.808,43 € a v roku 2010 v sume 120.709,16 €. Jednalo sa o poistné do Všeobecnej zdravotnej poisťovne, poistné do Spoločnej zdravotnej poisťovne, poistné do ostatných zdravotných poisťovní, poistné do Sociálnej poisťovne, nemocenské poistenie, starobné poistenie, úrazové poistenie, invalidné poistenie, na poistenie v nezamestnanosti, na garančný fond a na poistenie do rezervného fondu. 
	Uvedené výdavky sú obsiahnuté v rozúčtovaní  podľa jednotlivých stredísk organizácie, t.j. Základná škola Sibírska, Materská škola Šuňavcová, Materská škola Legerského, Školská jedáleň,  Školský klub detí a v prehľade sporení a poistiek. 
	Organizácia už v roku 2005 uzatvorila zmluvu na predkladanie mesačných výkazov elektronickou formou a ďalších zmenách pri odvode poistného na sociálne poistenie a príspevkov na starobné dôchodkové sporenie.

630  - Tovary a služby:
	V roku 2009 bolo čerpanie v objeme 192.355,95 € a v roku 2010 v sume 244.921,47 €. Z toho:

631 -  Cestovné náhrady v roku 2009 - 91,28 € a v roku 2010 - 93,95 €.
         Jednalo sa o úhradu použitých cestovných lístkov MHD v zmysle platnej  Kolektívnej zmluvy. 

632 - Energie, voda a komunikácie:
V roku 2009 - 129.192,11 € a v roku 2010 - 152.132,98 €. Predpokladané výdavky na energie za rok 2009 neboli prekročené. Výdavky na teplo boli z časti pokrývané refakturáciou výdavkov od Centra voľného času – Športová hala na Pionierskej ulici a od firmy TRIGON a úhradou za školské byty. Oproti predchádzajúcemu roku vzrástli výdavky za energie, čo bolo spôsobené zvýšením cien najmä za teplo. V roku 2010 iba výdaje na teplo boli vo výške 125.621,21 €. Zvyšné výdaje na energie boli za elektrickú energiu, plyn, vodu, poštové                    a telekomunikačné služby. V súvislosti s uvedeným boli prekontrolované uzatvorené zmluvy o dodávke elektriny /Západoslovenská energetika/, kúpne zmluvy o dodávke a odbere tepla a teplej úžitkovej vody /Bratislavská teplárenská, a.s., NOVBYT s.r.o. – materské školy/, zmluvy o dodávke plynu /Slovenský plynárenský priemysel, a.s./, zmluvy o pripojení /SLOVAK TELECOM, a.s./, telekomunikačné služby /T-com/.  

633 - Materiál:
V roku 2009 – 24.139,06 € a v roku 2010 v sume 14.928,44 €. V roku 2009 boli finančné prostriedky použité najmä na nákup učebných pomôcok pre deti a žiakov, čistiacich prostriedkov, kancelárskych pomôcok, materiálu na údržbu priestorov školy a materských škôl, Školského klubu detí a Školskej jedálne. Prostriedky boli získané aj z grantov a od Rodičovského združenia pri ZŠ s MŠ Sibírska. V roku 2010 boli prostriedky použité na nákup školských lavíc a stoličiek, údržbárskeho materiálu pre všetky strediská, čistiace prostriedky, tonery a tlačiarne, notebook, vybavenie školskej jedálne, ochranné prostriedky pre kuchárky, knihy a učebné pomôcky. Podstatná časť financií bola použitá na nákup materiálu z darov, ktoré škola získala.
Organizácia pri ich objednávaní uprednostňuje osvedčených dodávateľov z minulého  obdobia, napr. tonery – BOS servis v.o.s., čistiace prostriedky - DIMARKO, tlačivá – ŠEVT, jedáleň -  GASTROLUX , noviny – PETIT PRESS, a.s., ovocná šťava – BONI FRUCTI, hygienické potreby - ILLE a iné.

634 - Dopravné – výdavky v tejto časti neboli čerpané v roku 2009 ani v roku 2010.

635 - Rutinná a štandardná údržba:
V roku 2009 – 11.502,60 € a v roku 2010 v sume 22.562,08  €. V roku 2009 bola organizáciou vykonaná nutná údržba, t.j. rekonštrukcia sociálnych zariadení pre dievčatá na I. stupni školy vzhľadom na stavebné oddelenie budovy školy a firmy TRIGON, nutná rekonštrukcia havarijného stavu odkvapov na budove školy a nutná oprava havarijného stavu bleskozvodov na budove Materskej školy Legerského. V roku 2010 kontrolovanej organizácii boli poskytnuté finančné prostriedky vo výške 20.900,- €, ktoré boli použité na odstránenie havárie prasknutého teplovodného potrubia pod telocvičňou, následného odstránenia škôd súvisiacich s haváriou /odstránenie plesne v telocvičniach a ich vymaľovanie/. Prostriedky boli použité i na opravu spadnutej omietky v triede Materskej školy Legerského a vymaľovanie. Z poskytnutých finančných prostriedkov sa zakúpilo a vymenilo pokazené čerpadlo vo výmenníkovej stanici tepla. Z vlastných zdrojov použila organizácia na údržbu 1.662,08 € najmä na údržbu zariadení v školskej jedálni pred rekonštrukciou. Počas letných prázdnin zriaďovateľ zabezpečil a uhradil rekonštrukciu veľkokuchynského zariadenia v školskej jedálni v celkovej sume 30.472,40 €. 
	
637 - Ostatné tovary a služby:
V roku 2009 – 27.430,90 € a v roku 2010 – 39.643,42 €.
V uvedených rokoch boli finančné prostriedky použité najmä na odvoz a likvidáciu odpadu /uzatvorená zmluva s hl. m. SR - OLO/, pranie /LIKA servis/, školenia, revízie /FEBOMONT,s.r.o./, deratizácia /Juráček/, kominárske práce /CHIMNEY/, tlačiarenské služby, poistenie žiakov /GENERALI/, poplatky banke /DEXIA,a.s./,      za vedenie krúžkov v ŠKD, ktoré boli pokryté dotáciou na vzdelávacie poukazy, pracovná zdravotná služba /uzatvorená mandátne zmluva/, správcovstvo počítačovej siete a web stránky, ochrana objektu školy /uzatvorená zmluva s KR Policajného zboru/, odvod za nezamestnávanie ZP /uzatvorená dohoda o poskytnutí príspevku na aktivačnú činnosť podľa „Zákona o službách zamestnanosti“/ a iné. Finančné prostriedky na ostatné tovary a služby organizácia získala aj cez granty a dary. 	

640 - Bežné transfery:
V roku 2009 – 2.222,20 € a v roku 2010 1.447,74 €. 
Jednalo sa o vyplatenie nemocenských dávok zamestnancom, v roku 2009 i na odchodné vo výške 508,- €.

700 - Kapitálové výdavky v roku 2009 ani v roku 2010 čerpané neboli.

	Celkové čerpanie výdavkov bolo v roku 2009 vo výške 656.716,09 €, t.j. 111,45 % a v roku 2010 vo výške 714.629,61 €, t.j. 124,4 %. V roku 2009 prekročenie rozpočtu nastalo aj rozpočtovým opatrením starostu MČ B-NM č. 28, zmenami rozpočtu oznámenými Magistrátom hl. m. SR Bratislavy a bežným transferom na prenesené kompetencie – dofinancovanie v rámci dohodovacieho konania v sume 50.000,- €. Prekročenie rozpočtu v roku 2010 nastalo aj rozpočtovým opatrením starostu MČ B-NM č.21 a bežným transferom na prenesené kompetencie – dofinancovanie v rámci dohodovacieho konania v sume 53.351,- €.

	V súvislosti s čerpaním výdavkov boli prekontrolované i výdavky súvisiace s uzatvorenými darovacími zmluvami rokov 2009 a 2010. V roku 2009 sa jednalo o finančnú čiastku vo výške 13.951,46 € /Rodičovské združenie, Petit Press, Zelená deťom, MÚ B-NM/ a v roku 2010 dary vo výške 10.268,93 € /Rodičovské združenie, Boni Fructi, Petit Press, Nadácia orange/. Darovacie zmluvy tvorili súčasť fakturovaných výdajov. Finančné prostriedky boli použité na zmluvne stanovený účel. V roku 2009 a 2010 boli použité na zakúpenie všeobecného materiálu, kníh, časopisov, učebníc, učebných pomôcok, zabezpečenie všeobecných služieb, interiérového vybavenia, softvéru a licencií, plavecký výcvik a pod.

	V rámci kontroly čerpania výdavkov organizácie boli preverené i doklady súvisiace s prevádzkou Školskej jedálne - potraviny, ktoré organizácia eviduje oddelene od ostatných výdajových dokladov. Boli preverené úhrady faktúr v náväznosti na vystavené platobné poukazy a bankové výpisy. V súvislosti s príjmom dodaných potravín na sklad boli preverené vystavené faktúry, príjemky, dodacie listy, objednávky a žiadanky na objednávky. Organizácia zabezpečuje potraviny do školskej jedálne prostredníctvom overených predajní /CH-T, Jamrichová, Jurišta – uzatvorená rámcová kúpna zmluva, T 613, Edeny, Nowaco Slovakia, Herbex, AG Fodds, Združenie Zemiak, Frape Catering, ATC/. Taktiež boli preverené mesačné výkazy Školskej jedálne, t.j. príjem a výdaj potravín na sklad, rekapitulácia príjemok podľa čísla dodacích listov, rekapitulácia  výdajok potravín do kuchyne v danom mesiaci, rekapitulácia stravovaných osôb a poplatkov za príslušný mesiac /počet stravníkov/, rekapitulácia nedoplatkov a preplatkov na stravnom. Porovnaním uvedených dokladov neboli zistené nedostatky. Kontrolované doklady  boli náväzné a súhlasili s účtovným stavom.    

	Kontrolou výdavkových pokladničných dokladov neboli zistené nedostatky.  Nákup prostredníctvom pokladne je realizovaný väčšinou za účelom zabezpečenia všeobecného materiálu. Priame platby cez pokladňu sú schvaľované a kontrolované  v princípe došlých faktúr /dátum vyhotovenia účtovného dokladu, podpis osoby schvaľujúcej účtovnú operáciu, podpis osoby zodpovednej za jej zaúčtovanie, podpis pokladníka, označenie účtov, na ktorých sa účtovný prípad zaúčtuje – predkontácie/. Výdavkové doklady vystavuje pokladníčka. Záloha z pokladne sa podľa vnútornej smernice organizácie poskytuje len na základe písomnej žiadosti a uzatvorenej dohody o hmotnej zodpovednosti. 

	Objednávanie tovarov je v organizácii zabezpečované v súlade s vydaným interným predpisom k zabezpečeniu objednávania tovarov. Objednávanie tovarov a služieb je v právomoci riaditeľky organizácie, ostatní zamestnanci realizujú objednávanie na základe písomného súhlasu riaditeľky školy formou žiadanky na objednávku a žiadanky na drobný nákup.
	Kontrolovaná organizácia sa riadi pri zverejňovaní zmlúv, objednávok a faktúr internou smernicou, podľa ktorej za povinne zverejňovanú objednávku tovarov a služieb sa považuje objednávka tovarov a služieb vyhotovená po 1.januári 2011 a za povinne zverejňovanú faktúru sa považuje faktúra za tovary a služby doručená alebo uhradená po 1.januári 2011. ZŠ s MŠ Sibírska zverejňuje na webovom  sídle školy objednávky tovarov a služieb raz týždenne tak, aby bola zachovaná povinnosť zverejnenia objednávok do desiatich pracovných dní odo dňa ich vyhotovenia.        Organizácia zverejňuje na webovom sídle faktúry na tovary a služby raz mesačne tak, aby bola zachovaná povinnosť zverejnenia faktúr najneskôr do 30 dní odo dňa ich uhradenia. Povinne zverejňované zmluvy obsahujú informáciu o majetku, ktorý sa získal za verejné prostriedky alebo sa týka používania verejných prostriedkov, nakladania s majetkom školy, resp. nakladania s finančnými prostriedkami Európskej únie /§ 5 zákona č.211/2000 Z.z. o slobodnom prístupe k informáciám v znení neskorších predpisov/.
	Riaditeľka organizácie vydala k obstarávaniu tovarov, služieb, výkonov a prác v zmysle zákona č. 25/2006 Z.z. o verejnom obstarávaní a o  zmene a doplnení niektorých zákonov Metodický pokyn, účinný od 1.1.2009. Za obdobie kontrolovaných  rokov bolo zistené, že organizácia neuzatvorila žiadnu zmluvu, na uzatvorenie ktorej sa vzťahuje povinnosť používať metódy a postupy verejného obstarávania označované ako metóda podprahová, podlimitná alebo nadlimitná. V zmysle uznesenia MR MČ B-NM č.2/23 je štvrťročne predkladaná informácia prednostovi MÚ B-NM. 

	Kontrolou dodržiavania zákona č.502/2001 Z.z. v znení neskorších predpisov o finančnej kontrole a vnútornom audite a v náväznosti na Metodický pokyn na vykonávanie vnútornej finančnej kontroly bolo preverené vykonávanie predbežnej     a priebežnej finančnej kontroly. V rámci vykonávania predbežnej finančnej kontroly boli preverené vystavené žiadanky na drobný nákup, žiadanky na objednávku a objednávky. Predbežnú kontrolu pripravovanej finančnej operácie vykonáva poverený zamestnanec školy, ktorý na doklade potvrdí dátumom a podpisom svoj súhlas s finančnou operáciou v súlade s obehom účtovných dokladov, zhodnotí finančnú operáciu v náväznosti na rozpočtové pravidlá, odsúhlaseného rozpočtu podľa rozpočtovej klasifikácie a limit rozpočtových prostriedkov. Kontrolou uvedeného neboli zistené nedostatky. Priebežná finančná kontrola je zabezpečovaná prostredníctvom platobných poukazov, na ktorých poverený pracovník svojim podpisom potvrdí správnosť finančnej operácie. Súhlas riaditeľky školy je neoddeliteľnou súčasťou platobného poukazu.
	Organizácia má vytvorený funkčný kontrolný systém a systematické overovanie. Verejné prostriedky sú využívané v súlade s právnymi predpismi a stanovenými pravidlami za účelom efektívnosti, hospodárnosti a zabezpečenia finančného krytia.  

k bodu 3/

	Kontrolou vykonania inventarizácie majetku organizácie ku dňu 31.12 2010 kontrolná skupina preverila vykonanie inventarizácie hmotného investičného majetku, drobného hmotného majetku, majetku v operatívnej evidencii, skladové zásoby, peniaze, ceniny, stavy bankových účtov a vykonanie dokladovej inventarizácie ďalších vybraných účtov pohľadávok a záväzkov. Inventarizácia bola vykonaná v súlade s § 29 a 30 zákona č. 431/2002 o účtovníctve v znení neskorších predpisov. Metódy účtovania organizácie boli v roku 2005 menené na základe metodického pokynu zriaďovateľa o odpisovaní majetku. V súvislosti s týmto pokynom kontrolovaná organizácia vypracovala odpisový plán dlhodobého hmotného majetku odpisovaného od 1.1.2007 v súlade so zákonom č.492/2004 Z.z., vyhlášky MS SR o stanovení všeobecnej hodnoty majetku, jeho životnosti a dobe použiteľnosti v nadväznosti na zákon o dani z príjmov. Príkazom starostu MČ B-NM bol vydaný dodatok č.2 Metodického pokynu pre rozpočtové organizácie MČ B-NM s účinnosťou od 1.3.2009. Na základe tohto pokynu organizácia zosúladila vnútorné smernice a odpisovanie podľa odpisového plánu platného v náväznosti na termín účinnosti vydaného dodatku metodického pokynu. 
 Fyzickou inventúrou neboli zistené rozdiely medzi stavom zásob v účtovníctve, stavom zásob potravín na skladových kartách a stavmi v sklade. Na bankových účtoch sa nachádzali peniaze, ktoré darovalo škole Rodičovské združenie pri ZŠ s MŠ Sibírska 39 a peniaze, ktoré škole venovala firma Boni Fructi na zaplatenie faktúry za ovocné šťavy, ďalej peniaze za stravu detí z MŠ, žiakov školy a zamestnancov, na depozitnom účte boli peniaze na mzdy a odvody zamestnancov za december 2010 a na účte sociálneho fondu sa nachádzali nevyčerpané prostriedky. Organizácia postupovala pri tvorbe a používaní prostriedkov SF v súlade so zákonom. K pohľadávkam za stravu bol priložený zoznam vedúcej školskej jedálne. Ďalšie pohľadávky súviseli s neuhradeným nájomným za rok 2010, neuhradenou faktúrou za teplo, neuhradeným nájomným za prenájom telocvične, refakturácie za energie bytu učiteliek a neuhradeným nájomným SH University za prenájom telocvične. Prijaté preddavky za stravné žiakov a zamestnancov školy súhlasili s priloženým zoznamom vedúcej ŠJ. Kontrolou účtu 326 bolo zistené, že sa jedná o odhad nevyfakturovaných dodávok najmä za tepelnú energiu za rok 2010 z dôvodu, že nebola uhradená celá záloha za teplo Bratislavskej teplárenskej a.s., teplo od firmy NOVBYT pre materské školy, elektrická energia, voda a plyn. Na základe predložených inventarizačných súpisov kontrolná skupina porovnala inventúrny stav s účtovným stavom v hlavnej knihe a v súvahe ku dňa 31.12.2010. Nebol zistený rozdiel.
	V súvislosti s vymáhaním pohľadávok za kontrolované obdobie, riaditeľka organizácie predložila doklady súvisiace s ich riešením. Jedná sa o dlh, ktorý vznikol neplnením si úhrad za nájom a služby v zmysle uzatvorených zmlúv č.8/2009, č.12/2009 a č.16/2009 – prenájom telocvične. Okresným súdom v Bratislave III bol dňa 25.11.2010 prijatý návrh na začatie konania v právnej veci navrhovateľa – ZŠ      s MŠ Sibírska 39 proti odporcovi Tanečná skupina SH University o 8.519,51 €. Do uvedeného obdobia bol na žiadosť tanečnej skupiny vystavený splátkový kalendár na dlžnú sumu, ktorá sa v čase kontroly začala splácať na základe trvalého príkazu na úhradu na účet kontrolovanej organizácie.	
	Ďalšou pohľadávkou, ktorú riešila Okresná prokuratúra Bratislava III proti obvinenému M.Tomaščíkovi pre prečin podvodu formou spolupáchateľstva z dôvodu neuhradenia stravného a školného v šk. roku 2007/2008 a 2008/2009 a predkladania zamestnancom materskej školy sfalšovaných ústrižkov poštových poukážok a žiadosti o vrátenia neexistujúceho preplatku. Svojim konaním spôsobil organizácii škodu vo výške 85,97 € na školnom, 181,07 € na stravnom a škodu 49,79 € vrátením neexistujúceho preplatku. OS B III bola uzatvorená s obvineným dohoda o náhrade škody. Táto bola uzatvorená pre účely podmienečného zastavenia trestného stíhania. V čase konania previerky boli doložené finančnou učtárňou potvrdenia o šiestich splátkach, pričom splácanie by malo ďalej pokračovať.
	Organizácia riešila v roku 2009 i ďalšiu podlžnosť, ktorá vznikla neuhradením príspevku na čiastočnú úhradu výdavkov materskej školy – 101,36 € a nedoplatku na stravnom detí S.Holovičovej – 162,37 €. V mesiaci máj 2011 bola posledná dlžná čiastka uhradená.
	Riaditeľka organizácie oznámila dňa 30.12.2010 na OR PZ Bratislava III podozrenie z trestného činu. Jednalo sa o prevádzkovateľa spol. Inomanet, s ktorou riaditeľka uzatvorila v roku 2007 Zmluvu o poskytovaní telekomunikačných služieb. Telefóny organizácie boli napojené na internet. V októbri 2010 organizácii boli doručené faktúry na sumy 8.303,83 € a 6.242,37 € za hovory z telefónneho čísla, z ktorého sa nedalo telefonovať, iba prijímať hovory. Z výpisov hovorov vyplynulo, že hovory boli uskutočňované do zahraničia. Vzhľadom k tomu, že nebolo jednoznačne  potvrdené zavinenie poskytovateľa telekomunikačných služieb, Inomanet s.r.o uhradil organizácii dňa 12.8.2011 čiastku 10.000,- €. Finančné prostriedky boli získané z dohodovacieho konania.
	Riaditeľka organizácie dňa 17.2.2010 oznámila na OR PZ Bratislava III prečin krádeže, ktorého sa dopustil nezistený páchateľ. Skutok sa stal v budove jedálne ZŠ s MŠ, pričom vznikla škoda na odcudzených potravinách vo výške 178,18 € a škoda vzniknutá poškodením vo výške 20,- €. Škodová komisia školy prerokovala na zasadnutí škodovej komisie dňa 8.4.2010 krádež v školskej jedálni a navrhla, aby vzniknutá škoda vo výške 198,18 € nebola zosobnená. Organizácia uvoľnila uvedenú sumu z príjmov školy a poskytnuté finančné prostriedky zaslala na potravinový účet školskej jedálne.

	Komisia menovaná riaditeľkou organizácie vykonáva kontrolu pokladne a cenín priebežne raz štvrťročne podľa § 29 bod 3/ zákona č.431/2002 Z.z.               o účtovníctve, v znení neskorších predpisov. V poslednom štvrťroku kontrolu pokladne vykonáva komisia menovaná riaditeľkou školy v rámci vyhlásenej inventarizácie. Kontrolou inventarizačných zápisov o fyzickom stave pokladničnej hotovosti, evidovanej v pokladničnej knihe, rozdiely zistené neboli. Organizácia dodržiava stanovený pokladničný limit – 650 € /prekročenie limitu vo výnimočných prípadoch je možné len so súhlasom MÚ B-NM/. Stav a pohyb cenín pred ich vydaním do užívania  sa účtuje na účte 213 – ceniny. Po ich vydaní do užívania  na základe výdajky sú ceniny zaúčtované do nákladov organizácie.
	Preverením vykonania inventarizácie organizácie ZŠ s MŠ Sibírska 39 bolo zistené, že škola dodržala povinnosť inventarizovať majetok, záväzky a rozdiel majetku a záväzkov /§ 6 ods.3 zákona č.431/2002 Z.z. o účtovníctve/ v súlade s pokynmi zriaďovateľa. Účtovná závierka poskytuje verný a pravdivý obraz o skutočnostiach, ktoré sú predmetom účtovníctva a finančnej situácii účtovnej jednotky /§ 7, ods.1 zákona č.431/2002 Z.z. v znení neskorších predpisov/. 

Záver:

	Na základe vykonanej kontroly hospodárenia ZŠ s MŠ Sibírska 39 podľa programu kontroly možno konštatovať, že vedenie organizácie si plní svoje pracovné  úlohy zodpovedne, na požadovanej úrovni a na preverovaných úsekoch činnosti neboli kontrolnou skupinou zistené nedostatky závažnejšieho charakteru vyžadujúce si prijatie nápravných opatrení a z uvedenej kontroly bol vypracovaný záznam.
	Zistenia menej závažného charakteru uvedené v jednotlivých bodoch predkladanej správy boli prerokované s riaditeľkou organizácie v priebehu výkonu kontroly a boli dané do súladu s príslušnými právnymi normami, resp. s internými smernicami.
	Kontrolovaná organizácia hospodárila v preverovaných rokoch 2009 – 2010 v súlade so schváleným rozpočtom MČ B-NM.